รัฐมนตรีว่าการกระทรวงแรงงาน เผยการดำเนินงานจ่ายสิทธิประโยชน์ว่างงานจากเหตุสุดวิสัยมีผู้ประกันตนได้รับอนุมัติสิทธิแล้วเกือบ 5 แสนราย
รัฐมนตรีว่าการกระทรวงแรงงาน เผยการดำเนินงานจ่ายสิทธิประโยชน์ว่างงานจากเหตุสุดวิสัยมีผู้ประกันตนได้รับอนุมัติสิทธิแล้วเกือบ 5 แสนรายหม่อมราชวงศ์ จัตุมงคล โสณกุล รัฐมนตรีว่าการกระทรวงแรงงาน เปิดเผยว่า การดำเนินงานจ่ายสิทธิประโยชน์กรณีว่างงานเนื่องจากเหตุสุดวิสัยในกรณีที่ลูกจ้าง ผู้ประกันตน ไม่ได้ทำงานหรือนายจ้างไม่ให้ทำงานเนื่องจากสัมผัสหรือใกล้ชิดผู้ติดเชื้อโควิด-19 หรือเนื่องจากนายจ้างหยุดประกอบกิจการเอง หรือหยุดประกอบกิจการตามคำสั่งของทางราชการ ซึ่งทำให้ผู้ประกันตนได้รับผลกระทบและไม่ได้รับค่าจ้างสิทธิประโยชน์ที่ลูกจ้างผู้ประกันตนได้รับคือสิทธิกรณีว่างงานร้อยละ 62 ของค่าจ้างรายวันไม่เกิน 90 วัน จากการลงพื้นที่เร่งรัดให้ดำเนินการจ่ายสิทธิประโยชน์กรณีว่างงาน เนื่องจากเหตุสุดวิสัยเพื่อบรรเทาความเดือดร้อนของลูกจ้างและผู้ประกันตนนั้น พบว่า มีผู้ขอยื่นรับเงินตั้งแต่วันที่ 24 มีนาคม- 4 พฤษภาคม2563 จำนวน 990,523 ราย เจ้าหน้าที่วินิจฉัยอนุมัติแล้วจำนวน 492,273 ราย เป็นเงินจำนวน  2,563,612 ล้านบาท อยู่ระหว่างดำเนินการ 498,250 ราย และกำลังวินิจฉัยอยู่ 209,146 ราย ขณะเดียวกัน ได้สั่งการให้ดำเนินการจ่ายสิทธิประโยชน์ให้แล้วเสร็จ งวดแรกภายในวันที่ 15 พฤษภาคม 2563 สำหรับในกรณีที่สถานประกอบการที่หยุดประกอบกิจการชั่วคราวและไม่จ่ายค่าจ้างให้แก่ลูกจ้างผู้ประกันตนสำนักงานประกันสังคมขอให้สถานประกอบการกลุ่มดังกล่าวเร่งดำเนินการรับรองการหยุดของลูกจ้าง ซึ่งพบว่ามีผู้ประกันตนจำนวน 289,104 ราย ที่รอนายจ้างเข้ามารับรองสิทธิสถานประกอบการกลุ่มนี้จะได้รับการประสานงานจากเจ้าหน้าที่ของกระทรวงแรงงาน รวมทั้งได้รับหนังสือแจ้งเตือนจากสำนักงานประกันสังคมเร่งรัดให้เข้ามารับรองการหยุดงานของลูกจ้าง ภายในวันที่ 8 พฤษภาคม 2563 นอกจากนี้ รัฐมนตรีว่าการกระทรวงแรงงาน ยอมรับว่า การดำเนินงานจ่านเงินดังกล่าวมีความล่าช้า เนื่องจากมีขั้นตอนการดำเนินงานและประสบปัญหาด้านระบบคอมพิวเตอร์ขัดข้อง ซึ่งได้สั่งการให้ดำเนินการแก้ปัญหาด้านนี้แล้ว พร้อมกันนี้ยังได้ให้กรมสวัสดิการคุ้มครองแรงงานส่งบุคลากรเข้าช่วยแก้ปัญหาในเรื่องนี้ด้วยในส่วนกรณีลูกจ้าง ผู้ประกันตนที่ได้รับการวินิจฉัยปฏิเสธ ไม่ได้รับสิทธิประโยชน์กรณีว่างงานจากเหตุสุดวิสัยสำนักงานประกันสังคมได้เตรียมความพร้อมรองรับข้ออุทธรณ์จากผู้ที่ได้รับการปฏิเสธสิทธิดังกล่าว โดยมีคณะกรรมการอุทธรณ์ในการร่วมพิจารณาวินิจฉัยให้กับผู้ที่ได้รับการปฏิเสธการขอรับสิทธิประโยชน์กรณีว่างงานอันเนื่องมาจากเหตุสุดวิสัยแล้ว อย่างไรก็ตาม ขอให้ผู้ประกันตนที่ได้รับการปฏิเสธสิทธิดังกล่าวรีบยื่นอุทธรณ์ต่อสำนักงานประกันสังคมโดยทันที ซึ่งการยื่นอุทธรณ์ต้องได้รับหนังสือปฏิเสธจากสำนักงานประกันสังคมก่อนว่าไม่มีสิทธิ์ได้รับเงินในส่วนนี้และสามารถยื่นอุทธรณ์ได้ภายใน 30 วันหลังจากได้รับหนังสือสามารถยืนได้ที่สำนักงานประกันสังคมของแต่ละจังหวัด พร้อมกับนำเอกสารที่เกี่ยวข้องลูกจ้างมาด้วย